একদিন কোথায় যেন পড়েছিলাম - যেই তারার আলো আমি দেখতে পাচ্ছি, হতে পারে সেই তারাটার তখন অস্তিত্বই নেই। শত-সহস্র বছর আগে তার বিকীর্ণ করা আলোতে মুগ্ধ হয় আমার মন। কেন যেন ওই হারিয়ে যাওয়া অসহায় তারাটার কথা ভেবে আমার মন অনেক বিষণ্ণ হতো। তার অস্তিত্ব নেই বলে আমার মন খারাপ হতো। আমি নিজের অজান্তেই হয়ত সেই তারাদের ভালোবেসে ফেলেছিলাম। ভালোবাসাও কি অমন হয়? ভালোলাগারাও কি অমন হয়? স্মৃতির পরশ দিয়ে ভালোবাসার রেশ রয়ে যাবে হৃদয়ে। যখন পাবোনা, তখনো হয়ত ভেবে নেবো সেই তারাটা ছিলো একটা সময়ে, আজ সে নেই, কিন্তু সে ছিলো। তার নিজস্ব আলোতেই জেগে উঠেছিলো আমার অনুভূতি আর মুগ্ধতারা।